次韵古上人湖上步月
作者：釋道潜
朝代：宋

paragraphs: 尋常西湖月，雲霧多襲明。
茲宵實昭晰，似慰詩人情。
低昂見列宿，戢曜非光熒。
起余二三子，微詠哦新聲。
杖藜山前去，鷄犬寂不鳴。
蘭皋宿鷺群，回首時自驚。
君看南北山，氣象真崢嶸。
參差烟樹叢，一一含餘清。
上人江南秀，邂逅意所傾。
夜闌勸復路，浩興殊未盈。